Document ID: 31999R2718

Komisjoni määrus (EÜ) nr 2718/1999,
20. detsember 1999,
millega muudetakse määrust (EÜ) nr 97/95, milles sätestatakse üksikasjalikud eeskirjad, kohaldamaks nõukogu määrust (EMÜ) nr 1766/92 kartulitootjatele makstavate miinimumhindade ja kompenseerivate maksete suhtes ning nõukogu määrust (EÜ) nr 1868/94, millega kehtestatakse kartulitärklise tootmise kvoodisüsteem
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud määrusega (EÜ) nr 1253/1999, [2] eriti selle artiklit 8,
võttes arvesse nõukogu 27. juuli 1994. aasta määrust (EÜ) nr 1868/94, millega kehtestatakse kartulitärklise tootmise kvoodisüsteem, [3] viimati muudetud määrusega (EÜ) nr 1252/1999, [4] eriti selle artiklit 8,
ning arvestades, et:
(1) määruse (EMÜ) nr 1766/92 artikli 8 lõikes 1 määratakse kindlaks miinimumhind ja artikli 8 lõikes 2 määratakse kindlaks tootjatele ettenähtud makse 2000/01. ja 2001/02. majandusaastaks;
(2) määruse (EÜ) nr 1868/94 artiklis 5 määratakse kindlaks kartulitärklise tootjatele makstav lisatasu;
(3) komisjoni määruse (EÜ) nr 97/95 [5] (viimati muudetud määrusega (EÜ) nr 2305/98 [6]) II lisas kehtestatakse miinimumhind, tärklisetootjatele makstav lisatasu ja tootjatele ettenähtud makse, mis makstakse kartulite tärklisesisalduse ja 5050 grammi kartulite veealuse massi alusel. Selle tõttu tuleks kohandada II lisa;
(4) määruses (EÜ) nr 97/95 tuleb asendada mõiste "kompenseeriv makse" mõistega "tootjatele ettenähtud makse", nagu on viidatud määruse (EÜ) nr 1766/92 artikli 8 lõikes 2;
(5) käesolevas määruses sätestatud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 97/95 muudetakse järgmiselt.
1. Määruse pealkirjas esinev fraas "kartulitootjatele makstavate kompenseerivate maksete suhtes" asendatakse fraasiga "kartulitootjatele makstavate maksete suhtes".
2. Artiklile 1 lisatakse punkt l:
"l) tootjatele ettenähtud makse määruse (EMÜ) nr 1766/92 artikli 8 lõikes 2 osutatud makse."
3. Artikkel 7a asendatakse järgmisega:
"Tootjatele ettenähtud makse makstakse veatu ja standardse turustuskvaliteediga kartulite eest tarnitud kartulite koguse ja tärklisesisalduse alusel vastavalt II lisas kindlaksmääratud määradele. Tootjatele ettenähtud makset ei maksta kartulite eest, mis ei ole veatu ja standardse turustuskvaliteediga, ja mille tärklisesisaldus on alla 13 %, välja arvatud juhul, kui kohaldatakse artikli 6 lõike 2 teist lõiku."
4. Artikli 11 lõike 1 punktis a, artiklis 12, artikli 13 lõikes 1 ja artiklis 21 asendatakse termin "kompenseeriv makse" terminiga "tootjatele ettenähtud makse".
5. II lisa asendatakse käesoleva määruse lisaga, mis sisaldab andmeid 2000/01. majandusaasta kohta (A osa) ja 2001/02. majandusaasta kohta (B osa).
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Määrust kohaldatakse alates 1. juulist 2000.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. detsember 1999

Labels: 2
17
6